CELEX: 32022D0549
Language: ro
Date: 2022-03-17 00:00:00
Title: Decizia (UE) 2022/549 a Consiliului din 17 martie 2022 privind poziția care urmează să fie adoptată în numele Uniunii Europene în cadrul celui de al doilea segment al celei de a patra reuniuni a Conferinței părților la Convenția de la Minamata privind mercurul în ceea ce privește adoptarea unei decizii de modificare a anexelor A și B la respectiva convenție

6.4.2022   
               
               
                  RO
               
               
                  Jurnalul Oficial al Uniunii Europene
               
               
                  L 107/78
               
            
         DECIZIA (UE) 2022/549 A CONSILIULUI
         din 17 martie 2022
         privind poziția care urmează să fie adoptată în numele Uniunii Europene în cadrul celui de al doilea segment al celei de a patra reuniuni a Conferinței părților la Convenția de la Minamata privind mercurul în ceea ce privește adoptarea unei decizii de modificare a anexelor A și B la respectiva convenție
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 192 alineatul (1), coroborat cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Convenția de la Minamata privind mercurul (denumită în continuare „convenția”) a fost încheiată de Uniune prin Decizia (UE) 2017/939 a Consiliului (1) și a intrat în vigoare la 16 august 2017.
                  
               
                     (2)
                  
                  
                     În temeiul Deciziei MC-1/1 privind regulamentul de procedură, adoptată de Conferința părților la convenție (COP) la prima sa reuniune, părțile la convenție (denumite în continuare „părțile”) ar trebui să depună toate eforturile pentru a ajunge, prin consens, la un acord cu privire la toate aspectele de fond.
                  
               
                     (3)
                  
                  
                     În temeiul articolului 4 alineatul (8) și al articolului 5 alineatul (10) din convenție, COP ar trebui să revizuiască anexele A și B la convenție până la 16 august 2022 și poate lua în considerare modificarea anexelor respective, ținând seama de propunerile de modificare prezentate de părți în temeiul articolului 4 alineatul (7) și al articolului 5 alineatul (9) din convenție, de informațiile puse la dispoziție de secretariatul convenției, în temeiul articolului 4 alineatul (4) și al articolului 5 alineatul (4) din convenție, și de disponibilitatea pentru părți a unor alternative fără mercur fezabile din punct de vedere tehnic și economic, luând în considerare, în același timp, riscurile și beneficiile pentru mediu și sănătatea umană.
                  
               
                     (4)
                  
                  
                     La 30 aprilie 2021, Uniunea a prezentat secretariatului convenției o propunere de modificare a anexelor A și B la convenție, în conformitate cu articolul 4 alineatul (7) și cu articolul 5 alineatul (9) din convenția respectivă (2). Propunerea Uniunii de modificare a anexei A la convenție urmărește să extindă domeniul de aplicare al acesteia la alte produse cu adaos de mercur, cu o dată aferentă de eliminare treptată sau cu măsuri aferente de reglementare a mercurului. Propunerea Uniunii de modificare a anexei B la convenție urmărește să introducă o dată de eliminare treptată pentru producția de poliuretan care utilizează catalizatori cu conținut de mercur.
                  
               
                     (5)
                  
                  
                     Regiunea Africii, alături de Canada și Elveția, a prezentat, de asemenea, propuneri de modificare a anexei A la convenție, în conformitate cu articolul 4 alineatul (7) din convenție.
                  
               
                     (6)
                  
                  
                     COP ar trebui să ia în considerare, în cadrul celui de al doilea segment al celei de a patra reuniuni a sale, doar propunerile de modificare a anexelor A și B la convenție prezentate de părți în conformitate cu articolul 4 alineatul (7) și cu articolul 5 alineatul (9) din convenție.
                  
               
                     (7)
                  
                  
                     Uniunea ar trebui să sprijine modificările aduse anexelor A și B la convenție în măsura în care acestea sunt în concordanță cu propunerea Uniunii sau cu acquis-ul Uniunii.
                  
               
                     (8)
                  
                  
                     Uniunea ar trebui, de asemenea, să sprijine modificările aduse anexei A la convenție în ceea ce privește produsele cu adaos de mercur, în măsura în care acestea se referă la eliminarea treptată a produselor cu adaos de mercur care nu sunt reglementate de dreptul Uniunii și nici nu sunt fabricate în Uniune. În măsura în care sunt menționate în observațiile transmise de regiunea Africii, Uniunea ar trebui, de asemenea, să sprijine modificările aduse anexei A la convenție în măsura în care acestea se referă la lămpile fluorescente compacte, lămpile fluorescente liniare trifosfor, lămpile fluorescente cu catod rece și lămpile fluorescente cu electrod extern utilizate în echipamentele electrice și electronice pentru care cererile de reînnoire a derogărilor privind utilizarea mercurului au fost respinse, în conformitate cu Directiva 2011/65/UE a Parlamentului European și a Consiliului (3).
                  
               
                     (9)
                  
                  
                     În cadrul celui de al doilea segment al celei de a patra reuniuni a COP, care urmează să aibă loc în perioada 21-25 martie 2022, părțile vor lua în considerare adoptarea unei decizii de modificare a anexelor A și B la convenție.
                  
               
                     (10)
                  
                  
                     Este oportun să se stabilească poziția care urmează să fie adoptată, în numele Uniunii, în cadrul celui de al doilea segment al celei de a patra reuniuni a COP, întrucât decizia propusă, în cazul în care va fi adoptată, va avea efecte juridice, deoarece părțile vor trebui să ia măsuri pentru a o pune în aplicare la nivel național sau regional sau la ambele niveluri,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie adoptată, în numele Uniunii, în cadrul celui de al doilea segment al celei de a patra reuniuni a COP la convenție este de a sprijini adoptarea unei decizii de modificare a anexelor A și B la convenție, care:
            
                        —
                     
                     
                        este în concordanță cu propunerea Uniunii prezentată secretariatului convenției la 30 aprilie 2021, în conformitate cu articolul 4 alineatul (7) și cu articolul 5 alineatul (9) din convenție; sau
                     
                  
                        —
                     
                     
                        este în concordanță cu acquis-ul Uniunii; sau
                     
                  
                        —
                     
                     
                        se referă la eliminarea treptată a produselor cu adaos de mercur, care nu sunt reglementate de dreptul Uniunii și nici nu sunt fabricate în Uniune; sau
                     
                  
                        —
                     
                     
                        se referă la categoriile de lămpi cu conținut de mercur menționate de regiunea Africii în observațiile sale prezentate în conformitate cu articolul 4 alineatul (7) din convenție și pentru care cererile de reînnoire a derogărilor privind utilizarea mercurului au fost respinse, în conformitate cu Directiva 2011/65/UE.
                     
                  
         
            Articolul 2
            În funcție de evoluțiile din cadrul celui de al doilea segment al celei de a patra reuniuni a COP, reprezentanții Uniunii, în consultare cu statele membre în cadrul unor reuniuni de coordonare la fața locului, pot conveni asupra unei ajustări a poziției menționate la articolul 1, fără a fi necesară o altă decizie a Consiliului.
         
         
            Articolul 3
            Prezenta decizie intră în vigoare la data adoptării.
         
         
            Adoptată la Bruxelles, 17 martie 2022.
            
               
                  Pentru Consiliu
               
               
                  Președintele
               
               B. POMPILI
            
         
         
            (1)  Decizia (UE) 2017/939 a Consiliului din 11 mai 2017 privind încheierea, în numele Uniunii Europene, a Convenției de la Minamata privind mercurul (JO L 142, 2.6.2017, p. 4).
         
            (2)  Decizia (UE) 2021/727 a Consiliului din 29 aprilie 2021 privind prezentarea, în numele Uniunii Europene, a unor propuneri de modificare a anexelor A și B la Convenția de la Minamata privind mercurul, în ceea ce privește produsele cu adaos de mercur și procesele de fabricație în care se utilizează mercur sau compuși ai mercurului (JO L 155, 5.5.2021, p. 23).
         
            (3)  Directiva 2011/65/UE a Parlamentului European și a Consiliului din 8 iunie 2011 privind restricțiile de utilizare a anumitor substanțe periculoase în echipamentele electrice și electronice (JO L 174, 1.7.2011, p. 88).